Bluvosta imperikolombo

La Bluvosta imperikolombo (Ducula concinna), konata ankaŭ kiel Eleganta imperikolombo, estas specio de birdoj de la kolomba familio Columbidae, kaj unu el la kvardeko da specioj de la genro Ducula, kiu vivas en Sudorienta Azio kaj Oceanio. Ĝi estas specio de specikomplekso Aenea, kiu enhavas pli ol 20 samgenrajn speciojn. 

Ĝi estas granda kolombo, kun supraj partoj ĉefe malhelblu-verdaj kun irizeca nuanco. Kapo, kolo kaj malsupraj partoj estas ĉefe palgrizaj, kun ruĝecbrunaj subvostaj kovriloj.

 Taksonomio kaj sistematiko 
La Bluvosta imperikolombo estis dekomence priskribita kiel Carpophaga concinna fare de Alfred Russel Wallace en 1865 baze sur specimenoj el la insuloj Watubela en Molukoj.

 Aspekto 
La Bluvosta imperikolombo estas granda kolombo, 43 cm longa. La kapo, kolo, kaj supra dorso estas palgrizaj, kun rozkolora nuanco sur la nuko kaj dorso de la krono. La cetero de supraj partoj brilas malhelverdaj, dum la pinto de la vosto estas purpurblua, foje prezentiĝante nigra. La subaj partoj estas palgrizaj kun rozkolora nuanco, dum la subvostaj kovriloj estas ruĝecbrunaj. La malsupraj flankoj de la vosto kaj flugilo estas nigraj. La beko estas nigra aŭ bluecgriza, kun ringo de blankaj plumoj ĉe ĝia bazo, la irisoj estas orkoloraj, kaj la piedoj estas rozruĝaj ĝis purpuraj. Ambaŭ seksoj estas similaj, sed inoj havas pli malhelgrizajn kaj rozecajn kolorojn. Junuloj estas pli senkoloraj ol plenkreskuloj. Baptista, Luis F.; Trail, Pepper W.; Horblit, H.M.; Garcia, Ernest (2020-03-04). Billerman, Shawn M.; Keeney, Brooke K.; Rodewald, Paul G.; Schulenberg, Thomas S. (eld.). "Elegant Imperial-Pigeon (Ducula concinna)". Birds of the World. Cornell Lab of Ornithology. doi:10.2173/bow.elipig1.01. Retrieved 2021-11-25. 

Distribuado kaj habitato
La Bluvosta imperikolombo vivas en malgrandaj insuloj en Wallacea kaj ĉe Nov-Gvineo. Ĝi estis registrita el la insuloj Talaud, Sangihe, insuloj ĉe suda Sulaveso, sudaj Molukoj, kaj oriento de Malgrandaj Sundaj Insuloj el Romang ĝis Tanimbaroj, orienten ĝis la insuloj Aru. Vagantoj estis registritaj ankaŭ el Buruo (Molukoj) kaj Darvino (Aŭstralio).

La Bluvosta imperikolombo vivas en praarbaroj, duarangaj arbaroj, arbarbordoj, kaj eĉ arboj en kultivitaj areoj. Ili vivas ĉefe en malaltaj teroj, sed foje ili troviĝas ankaŭ en altejoj de ĝis 850 m.

 Kutimaro kaj ekologio 
Oni supozas, ke la Bluvosta imperikolombo migras inter malgrandaj insuloj serĉante manĝaĵojn. Vaganto observita en Aŭstralio eble atingis la lokon kun migrantaj Toresaj imperikolomboj.

 Referencoj 



Eksteraj ligiloj

 BirdLife Species Factsheet

Kategorio:Kolombedoj
Kategorio:Birdoj de Azio
Kategorio:Birdoj de Indonezio
Kategorio:Birdoj de Oceanio
Kategorio:Birdoj de Nov-Gvineo
Kategorio:Birdoj de Aŭstralio